Utsjoen seurakunta valitsi kirkkoherran sijaisen virkaan naisen viime keväänä. Utsjoen seurakunnan pitkäaikainen lukkari ja suntio Janne Aikio koki, että työskentely naispapin kanssa sotisi hänen uskoaan vastaan. Aikio viittaa raamatun lauseeseen, jossa naista kehotetaan vaikenemaan seurakunnassa. Tämän vuoksi Aikio päätti jättää työnsä Utsjoen seurakunnassa.

Hän ei halua pitää jumalanpalveluksia naispapin kanssa, koska kokee sen olevan ristiriidassa Raamatun opetusten kanssa.

– Kristityn on luotettava Jumalaan, kun jättäytyy pois ansiotyöstään. Olen riskeerannut toimentuloni, mutta minun on elettävä niin kuin opetan. On uskottava Jumalaan ja annettava asiat hänen käteensä, sanoo Aikio.

Janne Aikio jätti työnsä, koska haluaa seurata Raamatun sanaa. Anneli Lappalainen / Yle Sápmi

Janne Aikio ehti toimia lukkarin ja suntion työssä melkein 30 vuotta. Hän piti työstään, mutta valinta oli selvä alusta asti.

– Olen ollut alusta lähtien täysin avoin ja rehellinen. En ole salannut kantaani ja uskoani tässä asiassa.

"Tästä ei ole puhuttu Utsjoella"

Myös Utsjoen nykyinen kirkkoherran sijainen Päivi Aikasalo jätti vakiotyönsä tiedemaailmassa kun löysi kutsumuksensa. Hän opiskeli papiksi ja on toiminut pappina monissa paikoissa ympäri Suomen.

Päivi Aikasalolle hänen työnsä Utsjoella on tärkeä. Anneli Lappalainen / Yle Sápmi

Viime keväänä Aikasalo aloitti työnsä Utsjoella. Hän näkee työnsä tärkeänä.

– Minä olen iloinen, että olen pappi. Vaikka joidenkin mielestä se ei ole ok, että nainen on pappi, niin olen kuitenkin ihan kutsumustehtävässäni.

– Tämä on minulle tärkeä työ, olen löytänyt oman paikkani ja ajattelen, että nyt kun olen Utsjoella töissä, se on minulle tärkeä työ ja tehtävä, kertoo Aikasalo.

Päivi Aikasalo kuitenkin ymmärtää, miksi voi olla hankalaa hyväksyä naispappeja. Hänen mielestään onkin tärkeää keskustella asiasta yhdessä seurakunnan kanssa.

– Ihmiset voi tehdä itse niin kuin haluavat, mutta ajattelen myös, että tätä keskustelua ei Utsjoella ole aikaisemmin käyty, niin nyt se täytyy käydä.

Kirkossa kaikki ovat yhdenvertaisia

Oulun hiippakunnan tuomiokapitulin piispa Samuel Salmi näkee Janne Aikion ratkaisun surullisena.

– Pappien osalta on aivan selvästi sanottu, että joka ei tee yhteistyötä seurakunnassa miesten ja naisten kanssa tasavertaisesti, niin hänellä ei ole sijaa meidän kirkkomme virallisissa tehtävissä.

Piispa Samuel Salmi sanoo, että seurakunnassa miehiä ja naisia on kohdeltava tasavertaisesti. Vesa Toppari / Yle

Piispa Salmi painottaa, että kirkossa naisia ja miehiä kohdellaan tasavertaisesti niin seurakunnan jäseninä kuin myös seurakunnan viroissa. Raamattussakin on piispan mukaan puhetta tasa-arvoisuudesta.

– Jos Raamattuun viitataan, niin täytyy muistaa myös se, että itse apostoli Paavali opettaa sen, että Kristuksessa ei ole juutalaista, ei kreikkalaista, ei miestä eikä naista, ei orjia eikä vapaita, eli kyllä siellä se tasa-arvoisuuden ajatus on olemassa myös sen ohella, mihin Aikio viittaa.

– Olennaista on nyt se, että kirkko itse on tehnyt ratkaisun, että virat kirkossa kuuluvat naisille ja miehille. Mitään poikkeamia näissä asioissa ei voida tehdä eikä sallia.

Piispa Samuel Salmi sanoo, että nainen voi toimia kirkossa täysin yhtälailla kuin mieskin.

– Nainen voi toimia aivan yhdenvertaisesti, ilman minkäänlaisia ennakko-asenteita tai -asetelmia. Mies ja nainen ovat täysin tasavertaisia kirkkoviran kannalta.

"Kyllä naispappi käy"

Naispappeus ei ole täysin ennenkuulumaton asia Utsjoella. Utsjoen Karigasniemeltä kotoisin oleva Erva Niittyvuopio vihittiin papiksi jo yli kymmenen vuotta sitten. Hän on avannut tietä naispappeudelle Suomen pohjoisimmassa seurakunnassa.

Jouni Helanderin mielestä nainen voi toimia pappina niin kuin mieskin. Anneli Lappalainen / Yle Sápmi

Utsjokelaisen Jouni Helanderin mielestä seurakunnan pään rooli sopii myös naiselle.

– Joidenkin mielestä nainen ei sovi papiksi, mutta minä olen eri mieltä. Nainen sopii papiksi. Täällähän on ennestään Ervakin pappina, olemme jutelleet hänen kanssaan, kertoo Helander.

Utsjokelainen Maarit Länsman kehuukin Päivi Aikasaloa, kirkkoherran sijaista. Länsmanin mukaan Aikasalon kanssa on helppo keskustella ja hän on tuonut paljon hyvää Utsjoen seurakuntaan.

Maarit Länsman kehuu uutta kirkkoherran sijaista. Minna Saastamoinen / Private

– Hän on niin taitava, hänen kanssaan oli helppo tutustua, ja hän on taitava saarnaamaan ja lähestymään meitä. Hän on nöyrä ja kohtelee meitä tasapuolisesti.

Juttua on täydennytty klo 13.30 piispa Samuel Salmen sekä Maarit Länsmanin kommenteilla.